Kriminalforsorgen har storshoppet hos eks-PET-chef, men regler blev ikke overholdt. Søren Pind (V) lægger sig fladt ned og kalder sagen 'utilfredsstillende'

Den tidligere PET-chef Jakob Scharfs sikkerhedsfirma CERTA har udskrevet regninger til Kriminalforsorgen for 1,2 millioner imod reglerne.

Det erkender justitsminister Søren Pind (V) i et svar til Folketingets Retsudvalg.

'Jeg finder det selvsagt utilfredsstillende, at Kriminalforsorgen ikke har overholdt udbudsreglerne i forbindelse med deres indkøb af ydelser hos CERTA,' lyder det i svaret fra ministeren.

Jakob Scharfs firma indgik kontrakt med Kriminalforsorgen i april i år. Prisen lød på en halv million kroner plus moms, da den tidligere PET-chef og hans folk fik til opgave at rådgive om, hvordan antallet af overfald på fængselsbejtente kan nedbringes.

I foråret og sommeren deltog CERTA også, da Kriminalforsorgen holdt informationsmøde for medarbejdere og pårørende som sikkerhedssituation, når fængelsesbetjente færdes uden for de tykke mure. For det forlangte Scharfs firma 136.800 kroner ekskl. moms.

Derudover har CERTA ydet støtte til både medarbejdere og pårørende, som har været udsat for vold og trusler. Her lød regningen på knap 400.000 kr. ekskl. moms.

Jakob Scharf er gået ind i sikkerhedsbranchen efter sin tid i PET. Foto: Jonas Olufson

De skal overholde reglerne

Kriminalforsorgen skriver i svaret til Folketinget, at de tre regninger plus endnu ikke-afregnede udgifter i alt vil løbe op i 1,2 millioner kroner.

Men opgaverne er altså aldrig blevet sendt i udbud, så andre firmaer har kunnet give deres tilbud på opgaverne.

Dermed har Kriminalforsorgen, der står for at drive landets fængsler, forbrudt sig imod reglerne, der dikterer, at opgaver til mere end én million kroner skal i udbud, så staten ikke kommer til at betale for meget.

Søren Pind er som justitsminister øverste ansvarlig for, hvad der sker i Kriminalforsorgen. Han er bestemt ikke stolt af situationen. Søren Pind skriver til Folketinget:

'Jeg forventer, at samtlige institutioner på Justitsministeriets område overholder udbudsreglerne, og jeg kan oplyse, at der er iværksat tiltag på tværs af Justitsministeriets område, der har til formål at sætte fokus på efterlevelse af udbudsreglerne'.

Tavse hovedpersoner arbejdede sammen

Direktøren i Kriminalforsorgen hedder Johan Reimann. Han var fra 2009 til slutningen af 2012 politidirektør i Københavns Politi.

I samme periode var Jakob Scharf chef for PET (2007-2013).

Undervejs var de begge en del af Christiania-sagen, som endte med at koste daværende justitsminister Morten Bødskov posten, fordi der blev fabrikeret en nødløgn om, at Johan Reimann som politidirektør ikke kunne deltage i retsudvalget og Pia Kjærsgaards planlagte besøg på fristaden.

Ekstra Bladet ville gerne have spurgt de to tidligere politichefer, om deres kollegaskab fra dengang har spillet en rolle i forbindelse med indgåelsen af kontrakterne. Jakob Scharf er ikke vendt tilbage.

Vicedirektør i Kriminalforsorgen Ole Hansen forklarer, at det er ham, som har indgået kontrakterne. Men han medgiver, at Johan Reimann har godkendt dem.

- Det er klart, at det har han selvfølgelig. Men det er mit område, sige han.

- Overholdelse af udbudsregler er noget af det første, man lærer, når man kommer op igennem systemerne som chef. Hvordan kan det være I bliver ved med at ringe til det sammen private firma gang på gang?

- Det er fordi, der sker en masse ting på én gang. Men så stopper vi det faktisk, påpeger Ole Hansen, og henviser til, at samarbejdet med CERTA blev stoppet i september.

Johan Reimann har brudt reglerne ved at give flere kontrakter til Jakob Scharfs firma uden udbud. Foto: Jens Dresling

S: Det kommer vi til at hænge Søren Pind op på

Socialdemokraternes retsordfører, Trine Bramsen, som har stillet spørgsmål til kontrakter med CERTA under Søren Pinds ressort, udtaler:

- Udbudsregler er udbudsregler, og de skal selvfølgelig overholdes, og det er ministerens ansvar at sikre, at de meget klare regler skal overholdes. Også når det gælder en tidligere PET-chef, siger hun, og tilføjer:

- Vi bliver nødt til at sikre os, at der er en procedure for, at reglerne bliver overholdt, også i Justitsministeriet, så det kommer vi til at hænge Søren Pind op på.